Alessandro Caffi, bolj znan kot Alex Caffi, je upokojeni italijanski dirkač Formule 1. Debitiral je v sezoni 1986, ko je nastopil le na domači dirki za Veliko nagrado Italije, kjer ni bil uvrščen. V sezoni 1987 je odstopil kar na trinajstih dirkah od šestnajstih, na dveh se ni kvalificiral na dirki, na eni pa je dosegel dvanajsto mesto. V sezoni 1988 je bil bližje točkam s sedmim in dvema osmima mestoma, toda na prvo uvrstitev v točke je moral počakati na sezono 1989, ko je na Veliki nagradi Monaka osvojil četrto mesto, svoj najboljši rezultat kariere. V tej sezoni je osvojil še točko s šestim mestom na Veliki nagradi Kanade. V sezoni 1991 pa je s petim mestom na Veliki nagradi Monaka še tretjič in zadnjič v karieri osvojil točke. Po slabi sezoni 1992, kjer se je kvalificiral le na dve dirki in po težavah z menjavo moštva v začetku sezone 1993, se je upokojil.